Ek het jou mos gesê, sê De Lille aan MaimaneDie minister van openbare werke, Patricia de Lille. (Foto: Phando Jikelo/ANA) Patricia de Lille, leier van die Good-party en voormalige burgemeester van Kaapstad, het Woensdagaand gesê sy het DA-leier Mmusi Maimane gewaarsku dat hy “ingesluk sal word” as hy nie op sy beginsels staan nie. Maimane het vroeër sy bedanking as leier van die Demokratiese Alliansie aangekondig. Athol Trollip, federale voorsitter, het kort daarna ook sy bedanking ingedien. “Toe ek op 31 Oktober 2018 op my eie voorwaardes uit die DA bedank het, was dit ná bitter lesse dat die party se beleide maar net ŉ fasade is, en nie klop met die praktyk in die regering nie,” het De Lille gesê. “Ek haat dit om te sê ‘ek het jou mos gesê’, maar nou gaan ek dit in elk geval sê. Ek voer nie aan om ŉ sangoma te wees nie, maar ek het Mmusi Maimane gewaarsku dat die party se skoothondjies hom gaan insluk en gaan uitspoeg as hy nie op sy beginsels staan nie. Hy het die blou trein sien kom, maar nie geweet hoe om uit die pad te kom nie.” De Lille het bygevoeg Maimane en sy hanteerders het nie ŉ idee wat beginselvaste leierskap is nie. “Die DA is op ŉ pad van verwoesting. Dit is beter dat ons hulle nie pla nie. Suid-Afrikaners wat oor almal besorg is, moet saam kom vir ŉ ‘common GOOD’.”